CELEX: 52020PC0700
Language: et
Date: 2020-11-12
Title: Ettepanek: NÕUKOGU OTSUS seisukoha kohta, mis võetakse Euroopa Liidu nimel EMP ühiskomitees EMP lepingu IV lisa „Energeetika“ muutmise küsimuses [32015R1222 - Ülekoormuse juhtimist käsitlevad suunised „CM“]

EUROOPA KOMISJON
            Brüssel,12.11.2020
            COM(2020) 700 final
            2020/0314(NLE)
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel EMP ühiskomitees EMP lepingu IV lisa „Energeetika“ muutmise küsimuses [32015R1222 - Ülekoormuse juhtimist käsitlevad suunised „CM“]
            (EMPs kohaldatav tekst)
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  EMP ühiskomitee otsuse eelnõu (mis on lisatud nõukogu otsuse ettepanekule) eesmärk on muuta EMP lepingu IV lisa „Energeetika“, et inkorporeerida EMP lepingusse komisjoni 24. juuli 2015. aasta määrus (EL) 2015/1222, millega kehtestatakse võimsuse jaotamise ja ülekoormuse juhtimise suunised
                     1
                  .
               
               
                  Kolmanda energiapaketi alusel kehtestatud elektrivõrgu eeskirjades ja suunistes on sätestatud tehnilised eeskirjad kaubanduse hõlbustamiseks ELi elektrienergia siseturul. Täielikult toimiv ja ühendatud energiasiseturg on äärmiselt tähtis varustuskindluse eesmärgi saavutamiseks, konkurentsivõime suurendamiseks ja tarbijatele taskukohase hinnaga elektrienergia pakkumiseks. Norra kui EMP EFTA riigi ja ELi liikmesriikide vahel on loodud märkimisväärsed elektriühendused. Seetõttu on hädavajalik, et ELi elektrienergia siseturul kauplemise suhtes kohaldatavaid tehnilisi eeskirju laiendataks EMP-le, et tagada õiguslik ühtlus elektrienergiaga kauplemise alusena.
               
               
                  Komisjoni määruses (EL) 2015/1222 on sätestatud elektri siseturu piire ületavate võrkudevaheliste ühenduste saadaoleva võimsuse jaotamise eeskirjad, et hõlbustada kauplemist järgmise päeva ja päevasisesel turul. Selles sätestatakse nõuded ühise metoodika kehtestamiseks saadaoleva võimsuse kindlaksmääramiseks, tõhususe hindamise kriteeriumid ja pakkumispiirkondade läbivaatamise protsess. Seda kohaldatakse kõigi põhivõrguettevõtjate suhtes, välja arvatud saartel, mis ei ole ühendatud teise süsteemiga.
               
               
                  Lisatud EMP ühiskomitee otsuse eelnõus tehtud kohandusi ei saa pidada pelgalt tehnilisteks kohandusteks nõukogu määruse nr 2894/94 tähenduses. Seetõttu võtab liidu seisukoha vastu nõukogu.
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Eelnõuna lisatud EMP ühiskomitee otsusega laiendatakse kehtivat ELi poliitikat EMP EFTA riikidele (Norra, Island ja Liechtenstein).
               
            
            
               •Kooskõla muude liidu tegevuspõhimõtetega
            
            
               
                  ELi õigustiku laiendamine EMP EFTA riikidele, mis toimub õigustiku EMP lepingusse inkorporeerimise teel, viiakse ellu vastavalt kõnealuse lepingu eesmärkidele ja põhimõtetele ning selle eesmärk on luua dünaamiline ja ühtne Euroopa Majanduspiirkond, mis põhineb ühistel õigusnormidel ja võrdsetel konkurentsitingimustel.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  EMP lepingusse inkorporeeritavad õigusaktid on koostatud Euroopa Liidu toimimise lepingu artikli 194 alusel.
               
            
            
               EMP lepingu rakendamise korda käsitleva nõukogu määruse (EÜ) nr 2894/94
                  2
                artikli 1 lõikega 3 on ette nähtud, et nõukogu määrab komisjoni ettepanekul kindlaks seisukoha, mis tuleb liidu nimel EMP ühiskomitee otsuste suhtes võtta.
            
            
               •Subsidiaarsus (ainupädevusse mittekuuluva valdkonna puhul)
            
            
               
                  Ettepanek on subsidiaarsuse põhimõttega kooskõlas alljärgnevatel põhjustel.
               
               
                  Käesoleva ettepaneku eesmärki – tagada siseturu ühtsus – ei ole võimalik piisavalt saavutada üksnes liikmesriikide tasandil ning meetme toime tõttu on eesmärk paremini saavutatav liidu tasandil.
               
            
            
               •Proportsionaalsus
            
         
         
            
               
                  Proportsionaalsuse põhimõtte kohaselt ei lähe käesolev ettepanek nimetatud eesmärgi saavutamiseks vajalikust kaugemale.
               
            
            
               •Vahendi valik
            
            
               
                  Kooskõlas EMP lepingu artikliga 98 on valitud vahend EMP ühiskomitee otsus. EMP ühiskomitee tagab EMP lepingu tulemusliku rakendamise ja toimimise. Selleks võtab ta EMP lepingus sätestatud juhtudel vastu otsuseid.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Ei kohaldata.
               
            
            
               4.MÕJU EELARVELE
            
            
               
                  Eespool nimetatud määruse EMP lepingusse inkorporeerimine ei tohiks eelarvet mõjutada.
               
            
            
               5.MUU TEAVE
            
            
               •Ettepaneku sätete üksikasjalik selgitus
            
            
               
                  Kohandus a – ei kohaldata Islandi ja Liechtensteini suhtes
               
               
                  Kuna Islandi põhivõrk ei ole ühendatud muude põhivõrkudega, ei tuleks komisjoni määrust (EL) 2015/1222 Islandi suhtes kohaldada.
               
               
                  Komisjoni määrust (EL) 2015/1222 ei tuleks Liechtensteini suhtes kohaldada, kuna Liechtensteinil ei ole tema väiksuse ja elektritarbijate piiratud arvu tõttu oma elektri põhivõrku.
               
               
                  Kohandus b ja põhjendus 6 – tundlik teave elektrisüsteemi kohta
               
               
                  Komisjoni määruses (EL) 2015/1222 on sätestatud kohustus anda teavet Euroopa elektri põhivõrguettevõtjate võrgustikule (ENTSO-E) ja Energeetikasektorit Reguleerivate Asutuste Koostööametile (ACER). Kohandus b võimaldab vastavatel põhivõrguettevõtjatel ja reguleerivatel asutustel sellist teavet vahetada ja kaitsta.
               
               
                  Kohandus c ja põhjendus 7 – viide Norra põhivõrguettevõtja, määratud elektriturukorraldaja ja riikliku reguleeriva asutuse osalemisõigusele tingimuste ja meetodite väljatöötamisel ja heakskiitmisel
               
               
                  Eespool osutatud kohanduse ja põhjendusega kohandatakse komisjoni määruse (EL) 2015/1222 artikli 9 asjakohaseid sätteid, mis käsitlevad asjaomaste üksuste osalemisõigusi tingimuste ja metoodika väljatöötamisel ja heakskiitmisel, et hõlmata Norra.
               
            
            
               2020/0314 (NLE)
            
            
               Ettepanek:
            
            
               NÕUKOGU OTSUS
            
         
         
            
               seisukoha kohta, mis võetakse Euroopa Liidu nimel EMP ühiskomitees EMP lepingu IV lisa „Energeetika“ muutmise küsimuses 
                  
                  [32015R1222 - Ülekoormuse juhtimist käsitlevad suunised „CM“]
            
            
               (EMPs kohaldatav tekst)
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 194 koostoimes artikli 218 lõikega 9,
            
            
               võttes arvesse nõukogu 28. novembri 1994. aasta määrust (EÜ) nr 2894/94 Euroopa Majanduspiirkonna lepingu rakendamise korra kohta,
                  3
                eriti selle artikli 1 lõiget 3,
            
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Euroopa Majanduspiirkonna leping
                  4
                (edaspidi „EMP leping“) jõustus 1. jaanuaril 1994.
            
            
               (2)Kooskõlas EMP lepingu artikliga 98 võib EMP ühiskomitee oma otsusega muu hulgas muuta EMP lepingu IV lisa.
            
            
               (3)EMP lepingusse tuleb inkorporeerida komisjoni 24. juuli 2015. aasta määrus (EL) 2015/1222, millega kehtestatakse võimsuse jaotamise ja ülekoormuse juhtimise suunised
                  5
               .
            
            
               (4)Seetõttu tuleks EMP lepingu IV lisa vastavalt muuta.
            
            
               (5)EMP ühiskomitees võetav liidu seisukoht peaks seetõttu põhinema lisatud otsuse eelnõul,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Seisukoht, mis võetakse liidu nimel EMP ühiskomitees seoses EMP lepingu IV lisa „Energeetika“ muutmise ettepanekuga, põhineb käesolevale otsusele lisatud EMP ühiskomitee otsuste eelnõudel.
            
            
               Artikkel 2
            
            
               Käesolev otsus jõustub selle vastuvõtmise päeval.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 197, 25.7.2015, lk 24.
               
               
                  
                     (2)
                  
                        EÜT L 305, 30.11.1994, lk 6–8.
               
               
                  
                     (3)
                  
                        EÜT L 305, 30.11.1994, lk 6.
               
               
                  
                     (4)
                  
                        EÜT L 1, 3.1.1994, lk 3.
               
               
                  
                     (5)
                  
                        ELT L 197, 25.7.2015, lk 24.
               
            
      
    ---documentbreak--- 
      
         
               EUROOPA KOMISJON
            Brüssel,12.11.2020
            COM(2020) 700 final
            LISA
            järgmise dokumendi juurde:
            Ettepanek: Nõukogu otsus
            seisukoha kohta, mis võetakse Euroopa Liidu nimel EMP ühiskomitees EMP lepingu IV lisa „Energeetika“ muutmise küsimuses [32015R1222  - Ülekoormuse juhtimist käsitlevad suunised „CM“]
            
               
         
         
            
               LISA 
            
            
               EMP ÜHISKOMITEE OTSUS
            
            
               nr […],
            
            
               […],
            
            
               millega muudetakse EMP lepingu IV lisa „Energeetika“
            
            
               EMP ÜHISKOMITEE,
            
            
               võttes arvesse Euroopa Majanduspiirkonna lepingut (edaspidi „EMP leping“), eriti selle artiklit 98,
            
            
               ning arvestades järgmist:
            
            
               (1)EMP lepingusse tuleb inkorporeerida komisjoni 24. juuli 2015. aasta määrus (EL) 2015/1222, millega kehtestatakse võimsuse jaotamise ja ülekoormuse juhtimise suunised
                  1
               .
            
            
               (2)Komisjoni määrust (EL) 2015/1222 ei kohaldata saarte põhivõrkude suhtes, mis ei ole muude põhivõrkudega ühendatud.
            
            
               (3)Kuna Islandi põhivõrk ei ole ühendatud muu põhivõrguga, ei tuleks komisjoni määrust (EL) 2015/1222 Islandi suhtes kohaldada.
            
            
               (4)Liechtensteinil ei ole tema väiksuse ja elektritarbijate piiratud arvu tõttu oma elektri põhivõrku. Seepärast ei tuleks komisjoni määrust (EL) 2015/1222 Liechtensteini suhtes kohaldada.
            
            
               (5)Viiteid põhivõrguettevõtjatele, määratud elektriturukorraldajatele, reguleerivatele asutustele ja sidusrühmadele tuleks mõista Norrat esindavaid põhivõrguettevõtjaid, määratud elektriturukorraldajaid, reguleerivaid asutusi ja sidusrühmi hõlmavana.
            
            
               (6)Komisjoni määruse (EL) 2015/1222 kohaste tingimuste ja meetodite ühisel väljatöötamisel on oluline, et kogu vajalik teave esitataks viivitamata. Põhivõrguettevõtjate ja reguleerivate asutuste tihe koostöö peaks tagama, et tundlikku teavet, nagu üksikasjalik teave elektrialajaamade kohta, maa-aluste ülekandeliinide täpne asukoht, teave juhtimissüsteemide kohta ja üksikasjalikud haavatavuse analüüsid, mida saab kasutada sabotaažiks, kaitstakse selles tingimuste ja meetodite väljatöötamise protsessis tõhusalt. Kõnealuse määruse tõhusa rakendamise tagamiseks tuleks koostöös Norraga kehtestada samal tasemel koostöö teabevahetuse ja tundliku teabe kaitse valdkonnas.
            
            
               (7)Tõhusa piiriülese õigusraamistiku jaoks on äärmiselt oluline kõigi peamiste sidusrühmade panus piirkondlike või kogu EMPd hõlmavate tingimuste ja meetodite väljatöötamisse, mis võivad muutuda siduvaks regulatiivse heakskiitmise kaudu. Seepärast peaksid põhivõrguettevõtjad ja muud sidusrühmad osalema käesoleva määruse erinevates sätetes sätestatud tingimusi ja meetodeid käsitlevate ettepanekute väljatöötamises. Eelkõige Norra põhivõrguettevõtjad ja määratud elektriturukorraldajad peaksid sidusrühmade otsustusprotsessis osalema sarnaselt ELi liikmesriiki esindavate põhivõrguettevõtjate ja määratud elektriturukorraldajatega. 
            
            
               (8)Kui põhivõrguettevõtjate või määratud elektriturukorraldajate piirkondlike või kogu liitu hõlmavate ettepanekute heakskiitmiseks on vaja rohkem kui ühe reguleeriva asutuse otsust, peaksid reguleerivad asutused omavahel konsulteerima ja tegema koostööd, et jõuda kokkuleppele enne, kui reguleerivad asutused otsuse vastu võtavad. Selles koostöös peaks osalema Norra reguleeriv asutus.
            
            
               (9)Kuna kõnealune määrus on vastu võetud Euroopa Parlamendi ja nõukogu 13. juuli 2009. aasta määruse (EÜ) nr 714/2009 (võrkudele juurdepääsu tingimuste kohta piiriüleses elektrikaubanduses ning millega tunnistatakse kehtetuks määrus (EÜ) nr 1228/2003)
                  2
                alusel, on EMP ühiskomitee 5. mai 2017. aasta otsuse nr 93/2017
                  3
                alusel välja töötatud ja vastu võetud kohandused määruse 714/2009 rakendamiseks, eelkõige selle artikli 1 lõigete 1 ja 5 sätted, millega nähakse ette kohandused seoses Energeetikasektorit Reguleerivate Asutuste Koostööameti rolliga EMP kontekstis, asjakohased kõnealuse määruse kohaldamisel EMPs, eelkõige selle artikli 9 lõigete 11 ja 12 puhul.
            
            
               (10)Seetõttu tuleks EMP lepingu IV lisa vastavalt muuta,
            
            
               ON VASTU VÕTNUD KÄESOLEVA OTSUSE:
            
         
         
            
               Artikkel 1
            
            
               EMP lepingu IV lisa punkti 48 (komisjoni määrus (EL) nr 543/2013) järele lisatakse järgmine punkt:
            
            
               „49.
                     32015 R 1222: Komisjoni 24. juuli 2015. aasta määrus (EL) 2015/1222, millega kehtestatakse võimsuse jaotamise ja ülekoormuse juhtimise suunised (ELT L 197, 25.7.2015, lk 24).
            
            
               Käesolevas lepingus loetakse määruse sätteid järgmises kohanduses:
            
            
               (a)Määrust ei kohaldata Islandi ja Liechtensteini suhtes.“
            
            
               (b)Artiklisse 13 lisatakse järgmine tekst:
            
            
               „Põhivõrguettevõtjate ja/või reguleerivate asutuste vahelised kokkulepped võivad tagada konfidentsiaalse või tundliku teabe tõhusa kaitse ning aidata tagada, et kogu ühiste tingimuste ja meetodite väljatöötamiseks vajalik teave esitatakse viivitamata.“
            
            
               (c)Artiklit 9 muudetakse järgmiselt:
            
            
               i) Kaalumisel, kas kvalifitseeritud häälteenamuse saavutamiseks vajalik elanikkonna künnis on saavutatud, käsitatakse artikli 9 lõike 2 punktis b esitatud viidet „liidu elanikkonnale“, artikli 9 lõike 3 punktis b esitatud viidet „vaadeldava piirkonna elanikkonnale“ ja artikli 9 lõike 3 teises lõigus esitatud viidet „osalevate liikmesriikide elanikele“ Norra elanikkonda hõlmavana.
            
            
               ii) Viiteid „rohkem kui viit liikmesriiki hõlmavatele piirkondadele“ artikli 9 lõike 3 esimeses lõigus ja „kuni viit liikmesriiki hõlmavatele piirkondadele“ artikli 9 lõike 3 kolmandas lõigus tõlgendatakse viidetena „rohkem kui viit liikmesriiki ja Norrat hõlmavatele piirkondadele“ või „kuni nelja liikmesriiki ja Norrat hõlmavatele piirkondadele“.
            
            
               Artikkel 2
            
            
               Määruse (EL) 2015/1222 islandi- ja norrakeelne tekst, mis avaldatakse Euroopa Liidu Teataja EMP kaasandes, on autentsed.
            
            
               Artikkel 3
            
            
               Käesolev otsus jõustub […] või EMP ühiskomitee viimasele teavitamisele järgneval päeval vastavalt EMP lepingu artikli 103 lõikele 1,
                  4* sõltuvalt sellest, kumb kuupäev on hilisem.
            
            
               Artikkel 4
            
            
               Käesolev otsus avaldatakse Euroopa Liidu Teataja EMP osas ja EMP kaasandes.
            
            
               Brüssel, […]
            
            
                  EMP ühiskomitee nimel
            
            
                  eesistuja
            
            
                  […]
            
         
         
            
            
            
                  EMP ühiskomitee
            
            
                  sekretärid
            
            
                  […]
            
         
         
            
                  
                     (1)
                  
                        ELT L 197, 25.7.2015, lk 24.
               
               
                  
                     (2)
                  
                        ELT L 211, 14.8.2009, lk 15.
               
               
                  
                     (3)
                  
                        ELT L 36, 7.2.2019, lk 44.
               
               
                  
                     (4)
                  *
                        Põhiseadusest tulenevad nõuded on nimetatud.